b'\n_START_ARTICLE_\nDen usynlige h\xc3\xa5nd\n_START_PARAGRAPH_\nDen usynlige h\xc3\xa5nd er en metafor, der er brugt af den skotske filosof Adam Smith, grundl\xc3\xa6ggeren af moderne \xc3\xb8konomisk t\xc3\xa6nkning. Udtrykket refererer til individet, som i en velfungerende markeds\xc3\xb8konomi (dvs. en \xc3\xb8konomi, hvor der er fuldkommen konkurrence p\xc3\xa5 alle markeder) vil handle til nytte for sig selv og samtidig hermed indirekte handle til nytte for samfundet eller kollektivet i den forstand, at udfaldet vil blive samfunds\xc3\xb8konomisk efficient.\n_START_SECTION_\nModerne \xc3\xb8konomisk fortolkning\n_START_PARAGRAPH_\nI moderne \xc3\xb8konomisk tankegang formuleres tanken bag metaforen om den usynlige h\xc3\xa5nd p\xc3\xa5 den m\xc3\xa5de, at en \xc3\xb8konomi med kompetitive markeder (dvs. markeder, hvor der er fuldkommen konkurrence) vil v\xc3\xa6re pareto-optimal eller efficient: Det vil v\xc3\xa6re umuligt at allokere resurserne p\xc3\xa5 en anden m\xc3\xa5de, s\xc3\xa5dan at nogle bliver bedre stillet, uden at nogle andre f\xc3\xa5r det d\xc3\xa5rligere. Dette er ogs\xc3\xa5 indholdet i den \xc3\xb8konomiske grunds\xc3\xa6tning, der hedder "velf\xc3\xa6rds\xc3\xb8konomiens f\xc3\xb8rste hoveds\xc3\xa6tning". Denne hoveds\xc3\xa6tning, som blev bevist af de senere Nobelpristagere i \xc3\xb8konomi Kenneth Arrow og G\xc3\xa9rard Debreu, anses af mange \xc3\xb8konomer for at v\xc3\xa6re et af de vigtigste resultater overhovedet indenfor mikro\xc3\xb8konomien. Under de betingelser, som hoveds\xc3\xa6tningen pr\xc3\xa6cist definerer, vil de mange millionvis af uafh\xc3\xa6ngige handlinger foretaget af forbrugere og virksomheder, der hver is\xc3\xa6r tager \xc3\xb8konomiens priser for givet, f\xc3\xb8re til, at markederne vil fungere p\xc3\xa5 en samfunds\xc3\xb8konomisk effektiv m\xc3\xa5de._NEWLINE_Idealet om markeder med fuldkommen konkurrence bliver derfor ofte indenfor \xc3\xb8konomien anvendt som en norm, som virkelighedens markeder bliver holdt op imod. Hvis der er markedsfejl tilstede i \xc3\xb8konomien (f.eks. dominerende virksomheder med markedsmagt eller asymmetrisk information, eksternaliteter eller offentlige goder), vil det p\xc3\xa5g\xc3\xa6ldende marked ikke leve op til betingelserne i hoveds\xc3\xa6tningen, og resultatet derfor i almindelighed heller ikke v\xc3\xa6re efficient. I s\xc3\xa5danne tilf\xc3\xa6lde kan den usynlige h\xc3\xa5nd alts\xc3\xa5 siges ikke at fungere. Et stort sp\xc3\xb8rgsm\xc3\xa5l indenfor den \xc3\xb8konomiske forskning, som der ikke er konsensus om svaret p\xc3\xa5, er derfor, i hvor h\xc3\xb8j grad virkelighedens markeder faktisk er kompetititive, eller i hvor h\xc3\xb8j grad de er pr\xc3\xa6get af markedsfejl. I jo h\xc3\xb8jere grad, man tror, at det sidste er tilf\xc3\xa6ldet, jo kraftigere vil argumenterne v\xc3\xa6re for, at der er behov for, at staten tager en aktiv rolle i reguleringen af markeds\xc3\xb8konomien for at g\xc3\xb8re markederne mere kompetitive (ved at fjerne eller i det mindste afb\xc3\xb8de virkningerne af markedsfejl)._NEWLINE_\xc3\x98konomen Joseph Stiglitz fra Columbia University, der modtog Nobelprisen i \xc3\xb8konomi i 2001 og er kendt som en kraftig kritiker af forestillingen om, at markeder i almindelighed opf\xc3\xb8rer sig kompetitivt, har udtrykt det s\xc3\xa5dan her: "...\xc3\xa5rsagen til, at den usynlige h\xc3\xa5nd ofte virker usynlig, er, at den ofte ikke er der."\n_START_SECTION_\nTrivia\n_START_PARAGRAPH_\n"Den Usynlige H\xc3\xa5nd" er ogs\xc3\xa5 navnet p\xc3\xa5 en pris for god undervisning, som hvert \xc3\xa5r siden 2000 er blevet uddelt af Social\xc3\xb8konomisk Samfund og \xc3\x98konomisk Institut p\xc3\xa5 K\xc3\xb8benhavns Universitet til en forel\xc3\xa6ser ved instituttet, som har demonstreret fremragende resultater ved undervisningen. Prisen er bl.a. blevet tildelt professorerne Claus Thustrup Kreiner, Christian Schultz og Niels Johannesen.'